PROVEDBENA ODLUKA KOMISIJE (EU) 2022/902

оd 8. lipnja 2022.

o istovrijednosti regulatornog okvira za središnje druge ugovorne strane u Maleziji u skladu s Uredbom (EU) br. 648/2012 Europskog parlamenta i Vijeća

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 25. stavak 6.,

budući da:

(1) Cilj je postupka priznavanja središnjih drugih ugovornih strana s poslovnim nastanom u trećim zemljama, koji je utvrđen člankom 25. Uredbe (EU) br. 648/2012, omogućiti središnjim drugim ugovornim stranama koje imaju poslovni nastan i odobrenje za rad u trećim zemljama čiji su regulatorni standardi istovrijedni onima utvrđenima tom uredbom pružanje usluga poravnanja članovima sustava poravnanja s poslovnim nastanom u Uniji odnosno pružanje tih usluga na mjestima trgovanja s poslovnim nastanom u Uniji. Taj postupak priznavanja i odluka o istovrijednosti koja iz njega proizlazi pridonose stoga ostvarenju glavnog cilja Uredbe (EU) br. 648/2012, odnosno smanjenju sistemskog rizika uključivanjem sigurnih i pouzdanih središnjih drugih ugovornih strana za poravnanje ugovora o OTC izvedenicama, uključujući središnje druge ugovorne strane koje imaju poslovni nastan i odobrenje za rad u trećoj zemlji.

(2) Kako bi se pravni sustav treće zemlje smatrao istovrijednim pravnom sustavu Unije u pogledu središnjih drugih ugovornih strana, značajan ishod primjenjivih pravnih i nadzornih sustava trebao bi biti istovrijedan zahtjevima Unije u pogledu regulatornih ciljeva koji se njima ostvaruju. Stoga je svrha takve procjene istovrijednosti provjeriti osigurava li se pravnim i nadzornim sustavima predmetne treće zemlje da središnje druge ugovorne strane s poslovnim nastanom i odobrenjem za rad u toj trećoj zemlji ne izlažu članove sustava poravnanja ni mjesta trgovanja s poslovnim nastanom u Uniji razini rizika višoj od one kojoj bi ih izložile središnje druge ugovorne strane koje imaju odobrenje za rad u Uniji te da stoga ne predstavljaju neprihvatljive razine sistemskog rizika u Uniji. Stoga bi u obzir trebalo uzeti znatno niže rizike koji su svojstveni poslovima poravnanja koji se obavljaju na financijskim tržištima koja su manja od financijskog tržišta Unije.

(3) Procjena istovrijednosti pravnih i nadzornih sustava Malezije s onima u Uniji trebala bi se stoga temeljiti ne samo na komparativnoj analizi pravno obvezujućih zahtjeva koji se primjenjuju na središnje druge ugovorne strane u Maleziji, nego i na procjeni ishoda tih zahtjeva i njihovoj primjerenosti za ublažavanje rizika kojima bi mogli biti izloženi članovi sustava poravnanja i mjesta trgovanja s poslovnim nastanom u Uniji, vodeći računa o veličini financijskog tržišta na kojem posluju središnje druge ugovorne strane u Maleziji. Kako bi se postigla istovrijedna mjera smanjenja rizika, potrebni su stroži zahtjevi za smanjenje rizika za središnje druge ugovorne strane koje posluju na većim financijskim tržištima kojima je svojstvena veća razina rizika nego u slučaju središnjih drugih ugovornih strana koje posluju na manjim financijskim tržištima kojima je svojstvena manja razina rizika.

(4) U skladu s člankom 25. stavkom 6. točkama (a), (b) i (c) Uredbe (EU) br. 648/2012, kako bi se odredilo da su pravni i nadzorni sustavi treće zemlje u pogledu središnjih drugih ugovornih strana s odobrenjem za rad u toj trećoj zemlji istovrijedni onima utvrđenima u toj uredbi, moraju biti ispunjena tri uvjeta.

(5) U skladu s člankom 25. stavkom 6. točkom (a), središnje druge ugovorne strane s odobrenjem za rad u trećoj zemlji moraju ispunjavati pravno obvezujuće zahtjeve koji su istovrijedni zahtjevima utvrđenima u glavi IV. Uredbe (EU) br. 648/2012.

(6) Pravno obvezujući zahtjevi koji se primjenjuju na središnje druge ugovorne strane s odobrenjem za rad u Maleziji utvrđeni su u Zakonu o tržištima kapitala i uslugama iz 2007. (Capital Markets and Services Act 2007, odnosno Zakon 671 ili Akta Pasaran Modal dan Perkhidmatan 2007 (2)), posebno odjeljkom 38., koji je nadopunjen Smjernicama o infrastrukturama financijskog tržišta (Guidelines on Financial Market Infrastructures (3), „Smjernice”) koje izdaje Malezijska organizacija nadzornih tijela za vrijednosne papire. Zakonom o tržištima kapitala i uslugama i Smjernicama u potpunosti se primjenjuju međunarodni standardi utvrđeni u Načelima za infrastrukture financijskih tržišta (Principles for financial market infrastructures), koja su u travnju 2012. objavili Odbor za plaćanja i tržišne infrastrukture i Međunarodna organizacija nadzornih tijela za vrijednosne papire (4).

(7) Središnje druge ugovorne strane s poslovnim nastanom u Maleziji moraju dobiti odobrenje od Malezijske organizacije nadzornih tijela za vrijednosne papire. Da bi dobile odobrenje za pružanje usluga poravnanja, središnje druge ugovorne strane moraju ispuniti posebne zahtjeve iz Zakona o tržištima kapitala i uslugama koji su dodatno utvrđeni u Smjernicama te imati unutarnja pravila i postupke kojima se osigurava usklađenost sa svim relevantnim standardima iz Načela za infrastrukture financijskih tržišta. Prije svega, središnje druge ugovorne strane moraju poslovati sigurno i djelotvorno te razborito upravljati rizicima povezanima s njihovim poslovanjem i aktivnostima. Kako je predviđeno u odjeljku 3.02. Smjernica, središnje druge ugovorne strane za obavljanje svoje funkcije kao središnja druga ugovorna strana trebaju imati i dovoljno financijskih resursa, ljudskih resursa, resursa za upravljanje rizicima, resursa informacijskih tehnologija, sustavnih resursa i infrastrukturnih resursa. Prema odjeljku 38(2) Zakona o tržištima kapitala i uslugama, da bi dokazale usklađenost s tim Zakonom i Smjernicama, središnje druge ugovorne strane trebaju dostaviti Malezijskoj organizaciji nadzornih tijela za vrijednosne papire svoja unutarnja pravila i postupke prije nego započnu s njihovom primjenom.

(8) Pravno obvezujući zahtjevi koji se primjenjuju na središnje druge ugovorne strane s odobrenjem za rad u Maleziji raspoređeni su stoga na dvije razine. Prvu razinu čine Zakon o tržištima kapitala i uslugama te Smjernice, kojima su utvrđena temeljna načela i visoki standardi kojih se središnje druge ugovorne strane moraju pridržavati da bi dobile odobrenje za pružanje usluga poravnanja u Maleziji (dalje u tekstu zajedno „primarna pravila”). Drugu razinu čine unutarnja pravila i postupci središnje druge ugovorne strane.

(9) Malezijska financijska tržišta znatno su manja od onih u kojima djeluju središnje druge ugovorne strane s poslovnim nastanom u Uniji. Od 2016. razina aktivnosti trgovanja izvedenicama i poravnanja izvedenica je mala. Stoga se članovi sustava poravnanja i mjesta trgovanja s poslovnim nastanom u Uniji sudjelovanjem u središnjim drugim ugovornim stranama s odobrenjem za rad u Maleziji izlažu znatno nižim rizicima nego u slučaju sudjelovanja u središnjim drugim ugovornim stranama s odobrenjem za rad u Uniji. Primarnim pravilima koja se primjenjuju na središnje druge ugovorne strane s odobrenjem za rad u Maleziji, koja su dopunjena njihovim unutarnjim pravilima i postupcima kojima se zahtijeva usklađenost s Načelima za infrastrukture financijskih tržišta, adekvatno se smanjuje niža razina rizika kojoj mogu biti izloženi članovi sustava poravnanja i mjesta trgovanja s poslovnim nastanom u Uniji i stoga se može smatrati da se postiže mjera smanjenja rizika koja je istovrijedna onoj koja se nastoji postići Uredbom (EU) br. 648/2012.

(10) Komisija stoga zaključuje da se pravnim i nadzornim sustavom Malezije osigurava da središnje druge ugovorne strane s odobrenjem za rad u Maleziji poštuju pravno obvezujuće zahtjeve, koji su istovrijedni zahtjevima iz glave IV. Uredbe (EU) br. 648/2012.

(11) U skladu s člankom 25. stavkom 6. točkom (b) Uredbe (EU) br. 648/2012 pravnim i nadzornim sustavima koji se odnose na središnje druge ugovorne strane s odobrenjem za rad u trećoj zemlji mora se na kontinuiranoj osnovi osigurati i djelotvoran nadzor i izvršenje za središnje druge ugovorne strana.

(12) Malezijska organizacija nadzornih tijela za vrijednosne papire, kao nadzornik za središnje druge ugovorne strane, nadzire središnje druge ugovorne strane u Maleziji kako bi na kontinuiranoj osnovi osigurala usklađenost s primarnim pravilima te unutarnjim pravilima i postupcima središnjih drugih ugovornih strana. Malezijska organizacija nadzornih tijela za vrijednosne papire provodi dnevni nadzor na kontinuiranoj osnovi u skladu s odjeljkom 15(f) Zakona o Malezijskoj organizaciji nadzornih tijela za vrijednosne papire iz 1993. (Securities Commission Malaysia Act 1993, odnosno Zakon 498, (5) Akta Suruhanjaya Sekuriti Malaysia 1993) radi identifikacije, procjene i smanjenja rizika te određivanja prioriteta među rizicima. Malezijska organizacija nadzornih tijela za vrijednosne papire može provesti istražne postupke i inspekcije u slučaju sumnji na povredu, dobiti na uvid poslovne knjige i evidenciju ili zahtijevati od pojedinaca da sudjeluju u razgovorima pod prisegom ili svečanom izjavom. Malezijska organizacija nadzornih tijela za vrijednosne papire ima sveobuhvatne ovlasti za osiguravanje sukladnosti i može oduzeti ovlaštenje i odobrenje unutarnjih pravila i postupaka, u skladu s odjeljkom 39. Zakona o tržištima kapitala i uslugama, izdavati uvjete, zahtjeve ili smjernice u skladu s odjeljcima 26., 354., 355. Zakona o tržištima kapitala i uslugama te određivati sankcije za središnje druge ugovorne strane u skladu s odjeljkom 354. Zakona o tržištima kapitala i uslugama.

(13) Komisija zaključuje da se pravnim i nadzornim sustavom Malezije u pogledu središnjih drugih ugovornih strana koje imaju odobrenje za rad u Maleziji osigurava učinkovit nadzor i izvršenje na kontinuiranoj osnovi.

(14) U skladu s člankom 25. stavkom 6. točkom (c) Uredbe (EU) br. 648/2012 pravni i nadzorni sustavi treće zemlje moraju uključivati djelotvoran istovrijedan sustav za priznavanje središnjih drugih ugovornih strana koje imaju odobrenje za rad u skladu s pravnim sustavima trećih zemalja („središnje druge ugovorne strane iz trećih zemalja”).

(15) Središnje druge ugovorne strane koje nisu iz Malezije koje žele obavljati poravnanje izvedenica u Maleziji moraju od Malezijske organizacije nadzornih tijela za vrijednosne papire zatražiti odobrenje. U odjeljku 3.03. Smjernica utvrđeni su kriteriji i postupak za priznavanje. Središnja druga ugovorna strana priznaje se ako su pravni i nadzorni sustavi jurisdikcije u kojoj središnja druga ugovorna strana ima poslovni nastan usporedivi s pravnim i nadzornim sustavima za središnje druge ugovorne strane s odobrenjem za rad i poslovnim nastanom u Maleziji. Središnje druge ugovorne strane koje nisu iz Malezije moraju u svakom trenutku učinkovito poštivati propise njezine matične jurisdikcije, uključujući Načela za infrastrukture financijskih tržišta. Prije nego što se središnje druge ugovorne strane koje nisu iz Malezije priznaju, zahtijeva se i sklapanje dogovora o suradnji između Malezijske organizacije nadzornih tijela za vrijednosne papire i nadležnih tijela treće zemlje zaduženih za nadzor središnje druge ugovorne strane koja nije iz Malezije i dostupnost pravnog okvira jurisdikcije te središnje druge ugovorne strane, kojim se dopušta priznavanje stranih središnjih drugih ugovornih strana.

(16) Komisija zaključuje da je pravnim i nadzornim sustavima Malezije predviđen djelotvoran istovrijedan sustav priznavanja središnjih drugih ugovornih strana iz trećih zemalja.

(17) Stoga se može smatrati da su pravni i nadzorni sustavi Malezije koji se primjenjuju na središnje druge ugovorne strane ispunili uvjete iz članka 25. stavka 6. Uredbe (EU) br. 648/2012 te da bi se ti pravni i nadzorni sustavi trebali smatrati istovrijednima zahtjevima iz Uredbe (EU) br. 648/2012.

(18) Ova se Odluka temelji na pravno obvezujućim zahtjevima koji se primjenjuju na središnje druge ugovorne strane iz Malezije u trenutku donošenja ove Odluke. U suradnji s ESMA-om Komisija bi trebala nastaviti redovito pratiti razvoj pravnog i nadzornog okvira koji se primjenjuje na središnje druge ugovorne strane iz Malezije i ispunjavanje uvjeta na temelju kojih je donesena ova Odluka.

(19) Pravne i nadzorne sustave koji se primjenjuju na središnje druge ugovorne strane s odobrenjem za rad u Maleziji trebalo bi redovito preispitivati. Tim redovitim preispitivanjima ne bi se trebala dovoditi u pitanje mogućnost da Komisija u bilo kojem trenutku provede posebno preispitivanje ako je zbog razvoja relevantnih okolnosti potrebno ponovno procijeniti istovrijednost utvrđenu ovom Odlukom. Na temelju zaključaka koji proizlaze iz redovitog ili posebnog preispitivanja, Komisija može u bilo kojem trenutku odlučiti izmijeniti ili staviti izvan snage ovu Odluku, osobito ako razvoj okolnosti bude utjecao na uvjete na temelju kojih se donosi ova Odluka.

(20) Mjere predviđene u ovoj Odluci u skladu su s mišljenjem Europskog odbora za vrijednosne papire,

DONIJELA JE OVU ODLUKU:

Članak 1. Za potrebe članka 25. Uredbe (EU) br. 648/2012 pravni i nadzorni sustavi Malezije koji se primjenjuju na središnje druge ugovorne strane utvrđeni u Zakonu o Malezijskoj organizaciji nadzornih tijela za vrijednosne papire iz 1993. i Zakonu o tržištima kapitala i uslugama iz 2007., kako je nadopunjen Smjernicama o infrastrukturama financijskog tržišta, smatraju se istovrijednima zahtjevima iz Uredbe (EU) br. 648/2012.

Članak 2. Ova Odluka stupa na snagu dvadesetog dana od dana objave u Službenom listu Europske unije.

Sastavljeno u Bruxellesu 8. lipnja 2022. Za Komisiju Predsjednica Ursula VON DER LEYEN

(1) SL L 201, 27.7.2012., str. 1.

(2) Malezijska organizacija nadzornih tijela za vrijednosne papire, Capital Markets and Services Act 2007 (Zakon o tržištima kapitala i uslugama) [A1499/2015 i P.U.(A) 289/2021] c.i.f 1. srpnja 2021.

(3) Malezijska organizacija nadzornih tijela za vrijednosne papire, Guidelines on Financial Market Infrastructures (Smjernice o infrastrukturama financijskog tržišta) SC-GL/1-2017 (R1-2019).

(4) Committee on Payment and Settlement Systems/Technical Committee of the International Organization of Securities Commissions, Principles for financial market infrastructure (Odbor za platni sustav i sustav namire/Tehnički odbor Međunarodne organizacije komisija za vrijednosne papire, Načela za infrastrukture financijskih tržišta), travanj 2012., CPMI Papers br. 101, Principles for Financial Market Infrastructures (Načela za infrastrukture financijskih tržišta) (bis.org).

(5) Malezijska organizacija nadzornih tijela za vrijednosne papire, Securities Commission Malaysia Act 1993 (Zakon o Malezijskoj organizaciji nadzornih tijela za vrijednosne papire iz 1993.) [- P.U.(B) 547/2017] c.i.f. 24. studenoga 2017.